section_heading: Radnja
paragraph_text: Carmela otkriva da je A.J. otpušten s posla u videoteci zbog prodaje promotivnih artikala te da je to tajio tri tjedna. Tijekom usijane obiteljske svađe, on prigovara da mu posao nije mogao priuštiti njegov životni stil na koji je navikao, uključujući stalne izlaske u skupe njujorške noćne klubove. Tony kaže sinu kako bi trebao biti zahvalan majci jer bi on bio stroži s njim. Meadow kasnije razgovara s roditeljima o odlasku s Finnom u Kaliforniju, iako se Carmela naglas čudi onome što je ona shvatila nepremostivim razlikama između mladog para. Tijekom doručka, Carmela kaže Tonyju za put u Pariz koji je osvojila na aukciji koju je organizirala za Feštu sv. Elezara. Tony kaže kako je ne može pratiti jer je prezauzet, ali je potiče da povede Rosalie Aprile. Carmela kaže mužu kako joj je potrebna stanka zbog svojih briga o kući na obali i njihovoj djeci.